ພະນັກງານອ້ອມຂ້າງກະຊວງສຶກສາທິການ ແລະກິລາ (ສສກ) ໄດ້ເສີມສ້າງຄວາມຮູ້ທາງດ້ານພື້ນຖານກ່ຽວວຽກງານການເງິນຈຸລະພາກ ແລະ ເພື່ອເປັນກະບອກສຽງໃນການຕິດຕາກວດກາຊ່ວຍໃນການເຄື່ອນໄຫວວຽກງານທາງດ້ານການເງິນຂອງສປປລາວ.
ກອງປະຊຸມເຜີຍແຜ່ດັ່ງກ່າວ, ໄດ້ຈັດຂຶ້ນ ເມື່ອວັນທີ 29 ສິງຫາຜ່ານມາທີ່ຕຶກໄອຊີທີ ກະຊວງສຶກສາທິການ ແລະກິລາ ໂດຍໃຫ້ກຽດເຂົ້າຮ່ວມຂອງທ່ານຮສ.ປອສີສະໝອນສິດທິຣາດວົງສາຫົວໜ້າຫ້ອງການກະຊວງສຶກສາທິການ ແລະກິລາ ແລະທ່ານວິສອນ ໄຊສົງຄາມຮອງຫົວໜ້າກົມຄຸ້ມຄອງສະຖາບັນການເງິນທະນາຄານແຫ່ງສປປລາວພ້ອມດ້ວຍພະນັກງານວິຊາການຈາກຫ້ອງການ, ກົມ, ສະຖາບັນ, ສູນອ້ອມຂ້າງກະຊວງສຶກສາທິການ ແລະກິລາ ແລະພາກສ່ວນທີ່ກ່ຽວຂ້ອງເຂົ້າຮ່ວມ.
ໃນໂອກາດດັ່ງກ່າວ, ທ່ານນາງພັດສະໝອນຈັນດາຣາຫົວໜ້າພະແນກນິຕິກຳກົມຄຸ້ມຄອງສະຖາບັນການເງິນທະນາຄານແຫ່ງສປປລາວ ໄດ້ກ່າວໃຫ້ຮູ້ວ່າ: ຈຸດປະສົງຂອງການເຜີຍແຜ່ໃນຄັ້ງນີ້ກໍ່ເພື່ອເປັນການສ້າງຄວາມເຂົ້າໃຈໃຫ້ແກ່ບັນດາພະນັກງານວິຊາການພາຍໃນກະຊວງສຶກສາທິການ ແລະກິລາ ໃຫ້ເຂົ້າໃຈເນື້ອໃນຂອງບັນດານິຕິກຳຕ່າງໆ ແລະ ເຂົ້າໃຈແຈ້ງກ່ຽວກັບວຽກງານການເງິນຈຸລະພາກ ເພື່ອເປັນກະບອກສຽງໃນການຕິດຕາມໃຫ້ການຊ່ວຍເຫຼືອໃນການດຳເນີນທຸລະກິດຂອງບັນດາສະຖາບັນການເງິນຈຸລະພາກ ແລະບັນດາສະຖາບັນການເງິນທີ່ບໍ່ແມ່ນທະນາຄານມີການຂະຫຍາຍຕົວຢ່າງຕໍ່ເນື່ອງສາມາດຕອບສະໜອງທາງດ້ານແຫຼ່ງທຶນໃຫ້ແກ່ປະຊາຊົນໄດ້ສະດວກຂຶ້ນ ແລະສາມາດແກ້ໄຂຊີວິດການເປັນຢູ່ຂອງປະຊາຊົນນັບມື້ນັບດີຂຶ້ນເທື່ອລະກ້າວ. ນອກນັ້ນ, ຍັງເປັນການປະກອບສ່ວນເຂົ້າໃນການພັດທະນາເສດຖະກິດ-ສັງຄົມໃຫ້ມີຄວາມເຂັ້ມແຂງທຽບເທົ່າກັບພາກພື້ນ ແລະສາກົນ.
ນອກຈາກນີ້, ຜູ້ເຂົ້າຮ່ວມກອງປະຊຸມຍັງໄດ້ຮັບຟັງການເຜີຍແຜ່ເນື້ອໃນຮູບແບບສະຖາບັນການເງິນທີ່ຢູ່ພາຍໃຕ້ການຄຸ້ມຄອງຂອງທະນາຄານແຫ່ງສປປລາວ, ການດຳເນີນທຸລະກຳຂອງສະຖາບັນການເງິນແຕ່ລະຮູບແບບ, ທຶນຈົດທະບຽນຂອງສະຖາບັນການເງິນແຕ່ລະຮູບແບບ, ຂັ້ນຕອນການຂໍອະນຸຍາດດຳເນີນທຸລະກິດສະຖາບັນການເງິນ, ການຄຸ້ມຄອງສະຖາບັນການເງິນ ແລະຮອບຮູ້ເລື່ອງເງິນ.
(ສາວແກ້ວອຸດົມ)